CELEX: 32007D0100
Language: el
Date: 2007-02-14 00:00:00
Title: 2007/100/ΕΚ: Απόφαση της Επιτροπής, της 14ης Φεβρουαρίου 2007 , όσον αφορά τη χρηματοδοτική συνεισφορά της Κοινότητας προς το Βέλγιο για το πρόγραμμά του με στόχο την ενίσχυση το 2007 της υποδομής επιθεωρήσεων για τη διενέργεια φυτοϋγειονομικών ελέγχων σε φυτά και φυτικά προϊόντα που προέρχονται από τρίτες χώρες [κοινοποιηθείσα υπό τον αριθμό Ε(2007) 414]

15.2.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 43/37
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 14ης Φεβρουαρίου 2007
   όσον αφορά τη χρηματοδοτική συνεισφορά της Κοινότητας προς το Βέλγιο για το πρόγραμμά του με στόχο την ενίσχυση το 2007 της υποδομής επιθεωρήσεων για τη διενέργεια φυτοϋγειονομικών ελέγχων σε φυτά και φυτικά προϊόντα που προέρχονται από τρίτες χώρες
   [κοινοποιηθείσα υπό τον αριθμό Ε(2007) 414]
   (Τα κείμενα στην ολλανδική και τη γαλλική γλώσσα είναι τα μόνα αυθεντικά)
   (2007/100/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 13γ παράγραφος 5 έκτο εδάφιο,
   Εκτιμώντας τα ακόλουθα:
   
               (1)
            
            
               Η οδηγία 2000/29/ΕΚ προβλέπει τη χορήγηση χρηματοδοτικής συνεισφοράς της Κοινότητας σε κράτη μέλη, προκειμένου να ενισχυθεί η υποδομή επιθεωρήσεων για τη διενέργεια φυτοϋγειονομικών ελέγχων σε φυτά και φυτικά προϊόντα που προέρχονται από τρίτες χώρες.
            
         
               (2)
            
            
               Το Βέλγιο εκπόνησε πρόγραμμα με στόχο την ενίσχυση το 2007 της υποδομής επιθεωρήσεων για τη διενέργεια φυτοϋγειονομικών ελέγχων σε φυτά και φυτικά προϊόντα που προέρχονται από τρίτες χώρες. Υπέβαλε αίτηση για τη χορήγηση χρηματοδοτικής συνεισφοράς της Κοινότητας το 2007 για το πρόγραμμά του σύμφωνα με τον κανονισμό (ΕΚ) αριθ. 998/2002 της Επιτροπής, της 11ης Ιουνίου 2002, για τη θέσπιση λεπτομερών κανόνων εφαρμογής των διατάξεων που αφορούν την κατανομή της χρηματοδοτικής συνεισφοράς της Κοινότητας προς τα κράτη μέλη, προκειμένου να ενισχυθεί η υποδομή επιθεωρήσεων για τη διενέργεια φυτοϋγειονομικών ελέγχων σε φυτά και φυτικά προϊόντα που προέρχονται από τρίτες χώρες (2).
            
         
               (3)
            
            
               Χάρη στα τεχνικής φύσεως στοιχεία που παρασχέθηκαν από το Βέλγιο, η Επιτροπή μπόρεσε να προβεί σε επακριβή και διεξοδική ανάλυση της κατάστασης. Η Επιτροπή κατάρτισε κατάσταση των επιλέξιμων για ενίσχυση σταθμών επιθεώρησης, η οποία περιέχει λεπτομερή στοιχεία σχετικά με το ποσό της προτεινόμενης χρηματοδοτικής συνεισφοράς της Κοινότητας για κάθε σταθμό επιθεώρησης. Τα στοιχεία εξετάσθηκαν επίσης από τη μόνιμη φυτοϋγειονομική επιτροπή.
            
         
               (4)
            
            
               Ύστερα από αξιολόγηση του προγράμματος, η Επιτροπή κατέληξε στο συμπέρασμα ότι πληρούνται οι προϋποθέσεις και τα κριτήρια που προβλέπονται στην οδηγία 2000/29/ΕΚ και τον κανονισμό (ΕΚ) αριθ. 998/2002 για τη χορήγηση χρηματοδοτικής συνεισφοράς της Κοινότητας.
            
         
               (5)
            
            
               Κατά συνέπεια, κρίνεται σκόπιμη η χορήγηση χρηματοδοτικής συνεισφοράς από την Κοινότητα για την κάλυψη των δαπανών του εν λόγω προγράμματος του Βελγίου για το 2007.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται η χορήγηση χρηματοδοτικής συνεισφοράς της Κοινότητας το 2007 με σκοπό την κάλυψη των δαπανών που προβλέπονται από το Βέλγιο για το οικείο πρόγραμμα ενίσχυσης των σταθμών επιθεώρησης.
   Άρθρο 2
   Το μέγιστο ποσό της χρηματοδοτικής συνεισφοράς της Κοινότητας που προβλέπεται στο άρθρο 1 ανέρχεται σε 48 842,63 ευρώ και καθορίζεται στο παράρτημα.
   Άρθρο 3
   Η χρηματοδοτική συνεισφορά της Κοινότητας στο πρόγραμμα όπως ορίζεται στο παράρτημα καταβάλλεται μόνον εφόσον:
   
               α)
            
            
               το ενδιαφερόμενο κράτος μέλος έχει υποβάλει στην Επιτροπή δεόντως τεκμηριωμένη απόδειξη της αγοράς ή/και της βελτίωσης του εξοπλισμού ή/και των εγκαταστάσεων που απαριθμούνται στο πρόγραμμα, και
            
         
               β)
            
            
               το ενδιαφερόμενο κράτος μέλος έχει υποβάλει στην Επιτροπή αίτηση πληρωμής της χρηματοδοτικής συνεισφοράς της Κοινότητας, σύμφωνα με τους κανόνες που καθορίζονται στο άρθρο 3 του κανονισμού (ΕΚ) αριθ. 998/2002.
            
         Άρθρο 4
   Η παρούσα απόφαση απευθύνεται στο Βασίλειο του Βελγίου.
   
      Βρυξέλλες, 14 Φεβρουαρίου 2007.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1. Οδηγία όπως τροποποιήθηκε τελευταία με την οδηγία 2006/35/ΕΚ της Επιτροπής (ΕΕ L 88 της 25.3.2006, σ. 9).
   
      (2)  ΕΕ L 152 της 12.6.2002, σ. 16. Ο κανονισμός δημοσιεύθηκε ως κανονισμός (ΕΚ) αριθ. 997/2002, αλλά ο αριθμός διορθώθηκε με διορθωτικό (ΕΕ L 153 της 13.6.2002, σ. 18).
   
      ΠΑΡΑΡΤΗΜΑ
      ΠΡΟΓΡΑΜΜΑ ΕΝΙΣΧΥΣΗΣ ΣΤΑΘΜΩΝ ΕΠΙΘΕΩΡΗΣΗΣ
      Πρόγραμμα με την αντίστοιχη χρηματοδοτική συνεισφορά της Κοινότητας για το 2007
      
                  (EUR)
               
            
                  Κράτος μέλος
               
               
                  Ονομασίες των σταθμών επιθεώρησης
                  (διοικητική μονάδα, ονομασία)
               
               
                  Επιλέξιμη δαπάνη
               
               
                  Ανώτατη χρηματοδοτική συνεισφορά της Κοινότητας ύψους 50 %
               
            
                  Βέλγιο
               
               
                  Αμβέρσα
               
               
                  21 823,83
               
               
                  10 911,92
               
            
                  Γάνδη
               
               
                  2 658,98
               
               
                  1 329,49
               
            
                  Λιέγη (Bierset)
               
               
                  2 943,05
               
               
                  1 471,52
               
            
                  Οστάνδη
               
               
                  21 821,40
               
               
                  10 910,70
               
            
                  Ζάβεντεμ
               
               
                  25 399,21
               
               
                  12 699,60
               
            
                  Zeebrugge
               
               
                  23 038,81
               
               
                  11 519,40
               
            
                  Συνολική χρηματοδοτική συνεισφορά της Κοινότητας
               
               
                  48 842,63